Az előterjesztés 2. sz. melléklete
Budapest Főváros Önkormányzata Közgyűlésének
…/2013. (…..) önkormányzati rendelete
a Fővárosi Önkormányzat Szervezeti és Működési Szabályzatáról szóló
11/2013. (III. 18.) Főv. Kgy. rendelet módosításáról

Budapest Főváros Közgyűlése a Magyarország helyi önkormányzatairól szóló 2011. évi CLXXXIX törvény 143. § (4) bekezdése a) pontjában kapott felhatalmazás alapján és a Magyarország helyi önkormányzatairól szóló 2011. évi CLXXXIX törvény 53. §-ában meghatározott feladatkörében eljárva a következőket rendeli el:

1. §
A Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet (a továbbiakban: SZMSZ) 4. mellékletének („A tanácsnokok és feladatköreik”) 3. pontja helyébe az alábbi rendelkezés lép:
„3. A Közbiztonsági tanácsnok részletes feladatköre
3.1. Javaslatot tesz a főpolgármester részére az éves költségvetési rendeletben jóváhagyott előirányzat terhére az önkormányzati tűzoltó egyesületek működési célú támogatására és a támogatások felhasználásáról szóló beszámolók elfogadására, valamint a városbiztonsági és városrend-védelmi igazgatás működési célú támogatására.

3.2. Közreműködik a közbiztonsági, valamint a városbiztonsági és városrend-védelmi célú pályázatok kiírásában és elbírálásában.

3.3. Figyelemmel kíséri a városbiztonsági és városrend-védelmi koncepcióban és a végrehajtására irányuló cselekvési tervben meghatározott feladatok végrehajtását.

3.4. Kapcsolatot tart a városbiztonsági és városrend-védelmi tevékenységben közreműködő civil szervezetekkel.

3.5. A városbiztonsági és városrend-védelmi feladatkörében kapcsolatot tart a kerületi önkormányzatokkal és a fővárosi kormányhivatallal.

3.6. Vezeti a Rendészeti Egyeztető Fórumot.

3.7. Évente, illetve a határozott idő leteltével vagy a feladat befejeződésével beszámol tevékenységéről a Közgyűlésnek.

3.8. Feladatai ellátása során együttműködik a főpolgármesterrel, a bizottságokkal és a főpolgármester-helyettesekkel, valamint a többi tanácsnokkal, továbbá a városbiztonsági és városrend-védelmi feladatok végrehajtásában résztvevő önkormányzati szervek vezetőitől tájékoztatást kérhet.”


2. §

(1) Az SZMSZ 6. mellékletének („A Közgyűlés által a Szervezeti és Működési Szabályzatban a bizottságokra átruházott hatáskörök jegyzéke”) „1. BŰNMEGELŐZÉSI ÉS KÖZBIZTONSÁGI BIZOTTSÁG” alcím 1.6. pontja helyébe az alábbi rendelkezés lép:
„1.6. Kiírja és elbírálja a Közgyűlés által jóváhagyott városbiztonsági és városrend-védelmi koncepcióban megfogalmazott irányelvek alapján a közbiztonsági, valamint a városbiztonsági és városrend-védelmi célú pályázatot.”
(2) Az SZMSZ 6. mellékletének („A Közgyűlés által a Szervezeti és Működési Szabályzatban a bizottságokra átruházott hatáskörök jegyzéke”) „1. BŰNMEGELŐZÉSI ÉS KÖZBIZTONSÁGI BIZOTTSÁG” alcím 1.9-1.10. pontja helyébe az alábbi rendelkezés lép:
„1.9. Figyelemmel kíséri a városbiztonsági és városrend-védelmi koncepcióban és a végrehajtására irányuló cselekvési tervben meghatározott feladatok végrehajtását és véleményezi ezen feladatok végrehajtásáról szóló szakmai beszámolókat.

1.10. Véleményezi a közterületek rendjével, valamint a városbiztonsággal és városrend-védelemmel kapcsolatos közgyűlési rendelet-tervezeteket.
2011. évi CLXXXIX. tv. (Mötv.) 59. § (2)”
(3) Az SZMSZ 6. mellékletének („A Közgyűlés által a Szervezeti és Működési Szabályzatban a bizottságokra átruházott hatáskörök jegyzéke”) „1. BŰNMEGELŐZÉSI ÉS KÖZBIZTONSÁGI BIZOTTSÁG” alcím 1.12-1.13. pontja helyébe az alábbi rendelkezés lép:
„1.12. Javaslatot tesz a fővárosi rendvédelmi szervek, a Fővárosi Katasztrófavédelmi Igazgatóság, valamint a Budapesti és Agglomerációs Polgárőr Szervezetek Szövetsége részére nyújtandó támogatásokra, valamint a városbiztonsági és városrend-védelmi igazgatás működési célú támogatására.”
1.13. Bekéri a főváros lakosságát érintő, városrenddel és városbiztonsággal összefüggő eseményekről szóló tájékoztatókat, információkat, statisztikákat – ideértve az OSAP-ban szereplő statisztikákat – és adatokat.”
(4) Az SZMSZ 6. mellékletének („A Közgyűlés által a Szervezeti és Működési Szabályzatban a bizottságokra átruházott hatáskörök jegyzéke”) „1. BŰNMEGELŐZÉSI ÉS KÖZBIZTONSÁGI BIZOTTSÁG” alcíme az alábbi új 1.17-1.18. ponttal egészül ki:
„1.17. Ellátja a fővárosi városbiztonsági és városrend-védelmi rendszer elvi irányításával kapcsolatos együttműködési és koordinációs feladatokat.
1.18. Stratégiai szintű kapcsolatot tart és együttműködik az önkormányzati városbiztonsági és városrend-védelmi rendszerrel együttműködő állami rendvédelmi szervekkel.”
		


3. §

E rendelet a kihirdetését követő napon lép hatályba.




Sárádi Kálmánné dr.				Tarlós István
          főjegyző			            	           főpolgármester	


INDOKOLÁS

Általános indokolás
A Fővárosi Közgyűlés által elfogadott Városbiztonsági és Városrend-védelmi Koncepcióban foglaltaknak megfelelően és ezzel összefüggésben szükséges pontosítani a Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendeletnek (SZMSZ-nek) a Közbiztonsági Tanácsnokot és a Bűnmegelőzési és Közbiztonsági Bizottságot érintő rendelkezéseit.

Részletes indokolás
Az 1. §-hoz
Az SZMSZ 4. melléklet 3. pontjának módosításával pontosításra kerül a Közbiztonsági tanácsnok részletes feladatköre, összhangban a Városbiztonsági és Városrend-védelmi Koncepcióban foglaltakkal. 
A 2. §-hoz
Az SZMSZ 6. melléklet „1. BŰNMEGELŐZÉSI ÉS KÖZBIZTONSÁGI BIZOTTSÁG” alcímének módosításával és kiegészítésével pontosításra kerül a Fővárosi Közgyűléstől a Bűnmegelőzési és Közbiztonsági Bizottságra átruházott hatáskörök jegyzéke, összhangban a Városbiztonsági és Városrend-védelmi Koncepcióban foglaltakkal.

A 3. §-hoz
A rendelet hatálybalépéséről rendelkezik.
